b'\n_START_ARTICLE_\nKarveli\xc5\xb3 fotografija\n_START_PARAGRAPH_\nKarveli\xc5\xb3 fotografija\xc2\xa0\xe2\x80\x93 aeronuotrauk\xc5\xb3 fiksavimas pasitelkiant pa\xc5\xa1to karvelius. I\xc5\xa1rasta 1907\xc2\xa0m. vokie\xc4\x8di\xc5\xb3 vaistininko Juliaus Noibronerio, kuris karvelius naudojo vaist\xc5\xb3 pristatymui. Ant karvelio buvo tvirtinamas miniati\xc5\xabrinis automatinis fotoaparatas, fotografuojantis nustatytais intervalais._NEWLINE_Kariuomenei karveli\xc5\xb3 fotografija pasirod\xc4\x97 patraukli \xc5\xbevalgybai i\xc5\xa1 oro. Lauko bandymai kovin\xc4\x97mis s\xc4\x85lygomis, Pirmojo pasaulinio karo metu, buvo daug \xc5\xbeadantys, bet d\xc4\x97l spar\xc4\x8diai tobul\xc4\x97jan\xc4\x8dios aviacijos karveli\xc5\xb3 b\xc5\xabtinyb\xc4\x97 i\xc5\xa1nyko ir J. Noibroneris atsisak\xc4\x97 tolimesni\xc5\xb3 eksperiment\xc5\xb3. Netrukus, ketvirtajame de\xc5\xa1imtmetyje, susidom\xc4\x97jimas id\xc4\x97ja gr\xc4\xaf\xc5\xbeo. Antrojo pasaulinio karo metu karveliai buvo naudojami, bet duomen\xc5\xb3 apie jais atliktas \xc5\xbevalgybas, n\xc4\x97ra. V\xc4\x97liau JAV C\xc5\xbdV suk\xc5\xabr\xc4\x97 fotoaparat\xc4\x85 su baterijomis, kuris buvo skirtas \xc5\xa1nipin\xc4\x97jimui pasitelkiant karvelius, bet duomenys apie j\xc5\xb3 naudojim\xc4\x85 \xc4\xafslaptinti._NEWLINE_\xc5\xa0iais laikais kai kurie mokslininkai ir m\xc4\x97g\xc4\x97jai taip pat naudoja nedideles skaitmenines foto ir vaizdo kameras, kurios pritvirtintos prie \xc4\xafvairi\xc5\xb3 laukini\xc5\xb3 ir namini\xc5\xb3 gyv\xc5\xabn\xc5\xb3.\n_START_SECTION_\nPrie\xc5\xa1istor\xc4\x97\n_START_PARAGRAPH_\nPirmosios aeronuotraukos buvo padarytos 1858\xc2\xa0m., aeronauto Nadaro ir 1860\xc2\xa0m. D\xc5\xbeeimso Bleko. Besivystant fototechnikai, XIX a. pabaigoje, kai kurie tyrin\xc4\x97tojai prad\xc4\x97jo fotoaparatus montuoti \xc4\xaf bepilo\xc4\x8dius skraidymo aparatus. 1880\xc2\xa0m. Arturas Batutas atliko eksperiment\xc4\x85, pritvirtindamas fotoaparat\xc4\x85 prie aitvaro. Pasek\xc4\x99 jo pavyzd\xc5\xbeiu daugelis prad\xc4\x97jo kartoti \xc5\xa1\xc4\xaf fotografijos metod\xc4\x85. 1896\xc2\xa0m. Viljamas Edis i\xc5\xa1gars\xc4\x97jo, \xc5\xa1iuo b\xc5\xabdu padar\xc4\x99s auk\xc5\xa1tos kokyb\xc4\x97s Bostono fotografij\xc4\x85 i\xc5\xa1 pauk\xc5\xa1\xc4\x8dio skryd\xc5\xbeio. 1888\xc2\xa0m. Amad\xc4\x97jus Denisas aerofotografijai nusprend\xc4\x97 panaudoti raket\xc4\x85, kurioje sumontuotas fotoaparatas ir para\xc5\xa1iutas. 1897\xc2\xa0m., naudodamas raketas, aeronuotraukas dar\xc4\x97 Alfredas Nobelis._NEWLINE_XIX a. ir XX a. prad\xc5\xbeioje, pa\xc5\xa1to karvelius naudojo tiek civilin\xc4\x97s, tiek karin\xc4\x97s organizacijos. Tokiu b\xc5\xabdu 1870\xc2\xa0m. Pranc\xc5\xabzijos-Pr\xc5\xabsijos karo metu, fotografas Rene Dagro, pasinaudodamas karveli\xc5\xb3 pa\xc5\xa1tu, i\xc5\xa1 T\xc5\xabro i\xc5\xa1siunt\xc4\x97 iki 50 000 mikrofilm\xc5\xb3 ir telegram\xc5\xb3 \xc4\xaf apgult\xc4\x85 Pary\xc5\xbei\xc5\xb3. I\xc5\xa1 viso buvo pristatyta apie 150 000 vie\xc5\xa1\xc5\xb3 ir priva\xc4\x8di\xc5\xb3 telegram\xc5\xb3. 1889\xc2\xa0m. Sankt Peterburge esan\xc4\x8dioje Rusijos technikos draugijoje atliktas eksperimentas, kurio metu buvo fotografuojama i\xc5\xa1 aerostato, o eksponuotos fotoplok\xc5\xa1tel\xc4\x97s \xc4\xaf \xc5\xbeem\xc4\x99 siun\xc4\x8diamos karveliais.\n_START_SECTION_\nPirmasis pasaulinis karas\n_START_PARAGRAPH_\nJ. Noibronerio i\xc5\xa1radimas gal\xc4\x97jo b\xc5\xabti naudojamas kariuomen\xc4\x97je. Tais laikais norint gauti \xc5\xbevalgybines nuotraukas i\xc5\xa1 oro reik\xc4\x97jo grem\xc4\x97zdi\xc5\xa1k\xc5\xb3 priemoni\xc5\xb3, toki\xc5\xb3 kaip aerostatai, aitvarai arba raketos. 1903\xc2\xa0m. broli\xc5\xb3 Rait\xc5\xb3 i\xc5\xa1radimas atv\xc4\x97r\xc4\x97 naujas galimybes ir jau Pirmojo pasaulinio karo metu buvo sukonstruoti \xc5\xbevalgybiniai l\xc4\x97ktuvai, bet nuotraukos, padarytos karveli\xc5\xb3 ma\xc5\xbeame auk\xc5\xa1tyje, ne\xc5\xbei\xc5\xabrint \xc4\xaf praktinius sunkumus, teik\xc4\x97 tikslesnius duomenis._NEWLINE_Pr\xc5\xabsijos karo ministerija susidom\xc4\x97jo naujuoju metodu, o i\xc5\xa1kilusios dvejon\xc4\x97s buvo pa\xc5\xa1alintos s\xc4\x97kmingai atlikus demonstracijas. Pasirod\xc4\x97, kad karveliai ramiai reaguoja \xc4\xaf sprogimus. Problema buvo tame, kad kovos metu karvelid\xc4\x99 gal\xc4\x97jo tekti perkelti ir karveliams reik\xc4\x97t\xc5\xb3 \xc5\xa1iek tiek laiko surandant nauj\xc4\x85 jos viet\xc4\x85. Karveli\xc5\xb3 gr\xc4\xaf\xc5\xbeimo \xc4\xaf karvelid\xc4\x99 problem\xc4\x85, dar 1880\xc2\xa0m. s\xc4\x97kmingai i\xc5\xa1sprend\xc4\x97 ital\xc5\xb3 kariuomen\xc4\x97. Pranc\xc5\xabz\xc5\xb3 artilerijos kapitonas Reino j\xc4\x85 i\xc5\xa1sprend\xc4\x97 prijaukin\xc4\x99s karvelius gr\xc4\xaf\xc5\xbeti \xc4\xaf karvelid\xc4\x99. Ne\xc5\xbeinia, ar J. Noibroneris \xc5\xbeinojo apie jo darbus, bet jis numan\xc4\x97, kad sprendimas yra, nes gird\xc4\x97jo apie mug\xc4\x97se gastroliuojan\xc4\x8dius artistus, kurie savo furgonuose tur\xc4\x97jo karvelides. Keli\xc5\xb3 m\xc4\x97nesi\xc5\xb3 laikotarpyje jis kantriai treniravo jaunus karvelius, tam, kad jie gr\xc4\xaf\xc5\xbet\xc5\xb3 \xc4\xaf karvelides netgi po to, kai ji perkeliama \xc4\xaf kit\xc4\x85 viet\xc4\x85. 1909\xc2\xa0m. Drezdeno ir Miuncheno parodose jis pristat\xc4\x97 vagon\xc4\x97l\xc4\xaf, kuriame buvo fotolaboratorija ir kilnojama karvelid\xc4\x97, nuda\xc5\xbeyta ry\xc5\xa1kiomis spalvomis._NEWLINE_1912\xc2\xa0m. J. Noibroneris baig\xc4\x97 1909\xc2\xa0m. pavest\xc4\x85 u\xc5\xbeduot\xc4\xaf\xc2\xa0\xe2\x80\x93 Tegelio hidrotechnikos statini\xc5\xb3 fotografavim\xc4\x85 naudojant tik mobili\xc4\x85j\xc4\x85 karvelid\xc4\x99. Ilgos derybos baig\xc4\x97si 1914\xc2\xa0m. rugpj\xc5\xabt\xc4\xaf, praktiniais bandymais Strasb\xc5\xabro poligone, po to kai valstyb\xc4\x97 \xc4\xafsigijo i\xc5\xa1radim\xc4\x85. J. Noibroneris pristat\xc4\x97 kari\xc5\xa1kiams savo karvelius ir \xc4\xafrang\xc4\x85, b\xc5\xabtin\xc4\x85 bandymams, kurie buvo atlikti kovin\xc4\x97mis s\xc4\x85lygomis patenkinamais rezultatais. Visgi, ne\xc5\xbei\xc5\xabrint \xc4\xaf tai, \xc5\xa1is metodas nebuvo pla\xc4\x8diai naudojamas._NEWLINE_Vietoje to, nusilpninamojo karo metu, karveliai buvo naudojami tradici\xc5\xa1kai\xc2\xa0\xe2\x80\x93 prane\xc5\xa1im\xc5\xb3 pristatymui. Mobilios J. Noibronerio karvelid\xc4\x97s buvo naudojamos Verdeno m\xc5\xab\xc5\xa1yje, kuriame j\xc5\xb3 naudojimas pasirod\xc4\x97 toks naudingas, kad dar didesniais kiekiais buvo naudojamas Somos m\xc5\xab\xc5\xa1yje. Pasibaigus karui, ministerija, atsakydama \xc4\xaf J. Noibronerio u\xc5\xbeklaus\xc4\x85, prane\xc5\xa1\xc4\x97 jam apie tai, kad karveli\xc5\xb3 naudojimas aerofotografijai neturi karin\xc4\x97s reik\xc5\xa1m\xc4\x97s, o tolimesni eksperimentai nutraukiami.\n_START_SECTION_\nAntrasis pasaulinis karas\n_START_PARAGRAPH_\nNe\xc5\xbei\xc5\xabrint \xc4\xaf karin\xc4\x97s ministerijos pozicij\xc4\x85, i\xc5\xa1kart po Pirmojo pasaulinio karo, 1932\xc2\xa0m. tapo ai\xc5\xa1ku, kad vokie\xc4\x8di\xc5\xb3 kariuomen\xc4\x97 treniravo karvelius aerofotografijai ir kad nauji voki\xc5\xa1ki fotoaparatai skryd\xc5\xbeio metu gali padaryti iki 200 kadr\xc5\xb3. Tais pa\xc4\x8diais metais pranc\xc5\xabzai teig\xc4\x97, kad jie karveliams sukonstravo juostinius fotoaparatus ir sugalvojo pauk\xc5\xa1\xc4\x8di\xc5\xb3 paleidimo prie\xc5\xa1\xc5\xb3 u\xc5\xbenugaryje b\xc5\xabd\xc4\x85, panaudojant apmokytus \xc5\xa1unis._NEWLINE_Nors Antrojo pasaulinio karo metu karveliai ir mobilios karvelid\xc4\x97s buvo pla\xc4\x8diai naudojamos, ne\xc5\xbeinoma, ar karveliai buvo naudojami aerofotografijai. Pasak prane\xc5\xa1imo, 1942\xc2\xa0m. Raudonoji armija aptiko apleistus vokie\xc4\x8di\xc5\xb3 sunkve\xc5\xbeimius su karveliniais fotoaparatais, kuriais buvo galima fotografuoti penki\xc5\xb3 minu\xc4\x8di\xc5\xb3 intervalais, taip pat \xc5\xa1unis, apmokytus krep\xc5\xa1eliuose perne\xc5\xa1ti karvelius. 1943\xc2\xa0m. pabaigoje s\xc4\x85jungininkai prane\xc5\xa1\xc4\x97, kad amerikie\xc4\x8di\xc5\xb3 kariams yra \xc5\xbeinoma apie \xc5\xa1ios technikos naudojim\xc4\x85._NEWLINE_Antrojo pasaulinio karo metu buvo gaminamas \xc5\xbeaislas, vaizduojantis vokie\xc4\x8di\xc5\xb3 kareiv\xc4\xaf su baland\xc5\xbeiu, ne\xc5\xa1an\xc4\x8diu fotoaparat\xc4\x85. Apie 1935\xc2\xa0m. \xc5\xbeaislin\xc4\x97s fig\xc5\xabr\xc4\x97l\xc4\x97s buvo gaminamos su \xe2\x80\x9eElastolin\xe2\x80\x9c prekiniu \xc5\xbeenklu. Fig\xc5\xabr\xc4\x97l\xc4\x97 vaizdavo kareiv\xc4\xaf paleid\xc5\xbeiant\xc4\xaf karvel\xc4\xaf, kuris ne\xc5\xa1a nedidel\xc4\xaf fotoaparat\xc4\x85. \xc5\xa0alia jo stovi \xc5\xa1uo su narveliu, skirtu karveli\xc5\xb3 perne\xc5\xa1imui._NEWLINE_Ma\xc5\xbedaug tuo pa\xc4\x8diu metu karvelinio fotoaparato k\xc5\xabrimu u\xc5\xbesi\xc4\x97m\xc4\x97 \xc5\xa1veicar\xc5\xb3 laikrodininkas Kristianas Adrianas Mi\xc5\xa1elis (1912\xe2\x80\x931980\xc2\xa0m.) i\xc5\xa1 \xc5\xa0midrudo. 1931\xc2\xa0m. jis buvo paskirtas \xc4\xaf \xc5\xa1veicar\xc5\xb3 armijos karveli\xc5\xb3 pa\xc5\xa1to tarnyb\xc4\x85, o 1933\xc2\xa0m. prad\xc4\x97jo darb\xc4\x85, kuriuo nor\xc4\x97jo pritaikyti J. Noibronerio karvelin\xc4\xaf fotoaparat\xc4\x85 16\xc2\xa0mm juostai, patobulinant pirmo kadro u\xc5\xbelaikymo mechanizm\xc4\x85 ir juostos persukim\xc4\x85 po kiekvieno kadro. K. Mi\xc5\xa1elio fotoaparatas patentuotas 1937\xc2\xa0m. \xc5\xa0veicarijoje, Vokietijoje, Pranc\xc5\xabzijoje, Belgijoje ir Jungtin\xc4\x97je Karalyst\xc4\x97je. Jis sv\xc4\x97r\xc4\x97 tik 70 g ir tikriausiai buvo pirmasis fotoaparatas su laikma\xc4\x8diu, kuris buvo valdomas laikrodinio mechanizmo._NEWLINE_K. Mi\xc5\xa1elio planai parduoti savo fotoaparatus \xc5\xa1veicar\xc5\xb3 armijai nepasiteisino, nes jis negal\xc4\x97jo rasti gamintojo, galin\xc4\x8dio gaminti juos reikiamais kiekiais. I\xc5\xa1 viso buvo surinkta apie 100 fotoaparat\xc5\xb3. Prasid\xc4\x97jus Antrajam pasauliniam karui K. Mi\xc5\xa1elis patentavo pakuot\xc4\x99 ir baln\xc4\x85, skirtus baland\xc5\xbeiais perne\xc5\xa1ti juost\xc5\xb3 rulonus._NEWLINE_\xc5\xa0veicarijos fotografijos muziejuje (pranc. Mus\xc3\xa9e suisse de l\xe2\x80\x99appareil photographique), esan\xc4\x8diame Vev\xc4\x97je, saugoma apie 1000 nuotrauk\xc5\xb3, kurias K. Mi\xc5\xa1elis padar\xc4\x97 konstruodamas fotoaparat\xc4\x85. Dauguma nuotrauk\xc5\xb3 padarytos 16\xc2\xa0mm fotojuostoje su efektyviu kadro dyd\xc5\xbeiu 10\xc3\x9734\xc2\xa0mm, kurio kokyb\xc4\x97 pakankama de\xc5\xa1imties kart\xc5\xb3 i\xc5\xa1didinimui. 2007\xc2\xa0m. parodos kataloge \xe2\x80\x9eKarveliai fotografuoja?\xe2\x80\x9c jos klasifikuojamos kaip testin\xc4\x97s nuotraukos ant \xc5\xbeem\xc4\x97s arba per lang\xc4\x85, \xc5\xbemogaus nuo \xc5\xbeem\xc4\x97s arba auk\xc5\xa1t\xc5\xb3 viet\xc5\xb3, i\xc5\xa1 l\xc4\x97ktuv\xc5\xb3 aeronuotraukos pagrindu, aeronuotraukos i\xc5\xa1 gana didelio auk\xc5\xa1\xc4\x8dio, kurios, tik\xc4\x97tina, padarytos karveli\xc5\xb3, i\xc5\xa1leist\xc5\xb3 i\xc5\xa1 l\xc4\x97ktuvo ir tik nedidel\xc4\x97 dalis tipini\xc5\xb3 nuotrauk\xc5\xb3, padaryt\xc5\xb3 karveliais. 2002\xe2\x80\x932007\xc2\xa0m. laikotarpyje, trys K. Mi\xc5\xa1elio fotoaparatai buvo parduoti \xe2\x80\x9eKristis\xe2\x80\x9c aukcione Londone.\n_START_SECTION_\nPo Antrojo pasaulinio karo\n_START_PARAGRAPH_\nJAV Centrin\xc4\x97je \xc5\xbevalgybos valdyboje buvo sukurtas karvelinis fotoaparatas su baterijomis. Jis \xc5\xa1iuo metu eksponuojamas virtualiame C\xc5\xbdV muziejuje. Tinklalapio duomenimis, smulkesn\xc4\x97 informacija apie fotoaparato panaudojim\xc4\x85\xc2\xa0\xe2\x80\x93 \xc4\xafslaptinta. Naujienose buvo skelbiama, kad fotoaparatas buvo naudojamas a\xc5\xa1tuntajame de\xc5\xa1imtmetyje vykusiame \xc5\xa0altajame kare._NEWLINE_1980\xc2\xa0m. Rolfas Oberl\xc4\x97nderis pagamino kelet\xc4\x85 auk\xc5\xa1tos kokyb\xc4\x97s J. Noibronerio panoraminio fotoaparato replik\xc5\xb3. 1999\xc2\xa0m. vien\xc4\x85 i\xc5\xa1 j\xc5\xb3 \xc4\xafsigijo Vev\xc4\x97je esantis \xc5\xa1veicar\xc5\xb3 fotografijos muziejus._NEWLINE_Dabar \xc5\xa1iuolaiki\xc5\xa1kos technologijos leid\xc5\xbeia panaudoti vaizdo kameras. 2004\xc2\xa0m. BBC televizijos kanalo laidoje \xe2\x80\x9eAnimal Camera\xe2\x80\x9c Stivas Leonardas pristat\xc4\x97 efekting\xc4\x85 film\xc4\x85, nufilmuot\xc4\x85 miniati\xc5\xabrin\xc4\x97mis kameromis, pritvirtintomis ant ereli\xc5\xb3, sakal\xc5\xb3 ir vanag\xc5\xb3. Kamer\xc5\xb3 signalas buvo perduodamas \xc4\xaf netoliese esant\xc4\xaf imtuv\xc4\x85. Kameros svoris buvo apie 28 g. 2009\xc2\xa0m. mokslininkai miniati\xc5\xabrinius fotoaparatus tvirtino ant albatros\xc5\xb3. L\xc5\xabpda\xc5\xbeio dyd\xc5\xbeio fotoaparatas fotografavo kas 30 sekund\xc5\xbei\xc5\xb3. \xc5\xa0iais laikais mokslininkai ir gyv\xc5\xabn\xc5\xb3 myl\xc4\x97tojai taip pat tvirtina kameras ant gyv\xc5\xabn\xc5\xb3, toki\xc5\xb3 kaip kat\xc4\x97s ir \xc5\xa1unys.'